**928-१५ व १६ जूनच्या रात्री गलवान येथे झालेली लढाई**

लष्करातील अनेक मित्रांकडून मिळालेल्या माहितीच्या आधारे हा लेख लिहिलेला आहे. युद्धकालीन माहितीच्या धुराळ्यात खूपशी अवास्तव माहिती उडत राहते. माहिती नसलेले आणि स्वयंशैली संरक्षण तज्ञ, काही राजकीय नेते असत्य वक्तव्ये प्रसृत करतात. अनेक तथाकथित तज्ञांनी त्यांच्या संपूर्ण आयुष्यात किंवा सेवाकाळात कधी उंच पर्वतीय प्रदेश बघितलेलाही नसतो. मात्र प्रसिध्दी मिळवण्यासाठी किंवा पैसे कमवण्याकरता त्यांना दूरदर्शन वाहिन्यांवर यायचेच असते. भारतीय व चीनी सैनिकांत पूर्व लडाखमधे १५ व १६ जून २०२० रोजी झालेल्या लढाईबाबतही असेच झाले.

**गलवान खोर्याचे महत्त्व**

चीनला असे वाटते की, गलवान खोरे वापरून भारत अक्साई चीनच्या बाजूला आक्रमण करेल. त्यामुळे चीनला भारताच्या आत घुसायचे होते, ज्यामुळे महत्वाच्या रस्त्यावर लक्ष ठेवता येइल.चीनने अक्साई चीनपासून गलवान खोर्यापर्यंत रस्ताही बांधलेला आहे.

गलवान नदीच्या खोर्यात १९६२ साली सुध्दा युद्ध झाले होते. पी.पी.-१४ हा भारताच्या ताब्यातील गलवान खोर्याच्या तोंडातील केवळ एक बिंदू आहे. चीनच्या बाजूने गलवान व शायॉक नद्यांच्या संगम आणी त्या पलिकडचा रस्ता झाकला जातो. भारताने अलीकडेच ईथे एक पूल बांधला आहे. ह्या पुलापासून पी.पी.-१४ बिंदूपर्यंत, दारबुक-शायॉक-दौलत बेग ओल्डी मार्गावर रस्ता बांधलेला आहे. इथली चीनसोबतची प्रत्यक्ष-नियंत्रण-रेषा (लाईन ऑफ ऍक्च्युअल कंट्रोल) जमिनीवर आखलेली नाही. गलवान खोरे ह्या रेषेच्या पूर्वेला आहे. गेल्या ५८ वर्षांपासून ते चीनच्याच ताब्यात आहे.

भारताने दारबूक-शायॉक-दौलत बेग ओल्डी रस्ता बांधलेला आहे. हा २५५ किलोमीटर लांब आहे. रसद पुरवठ्याचे दृष्टीने व्यूहरचनात्मक, तसेच सैन्याच्या बदलांकरताही महत्त्वाचा आहे. ह्या रस्त्यामुळे उत्तम निगराणीही करता येते ,चीनला उत्तम आक्रमक प्रतिसादही दिला जाऊ शकतो.

सीमा व्यवस्थापनावर १९९३, १९९६ आणि २०१३ साली झालेल्या तीन करारान्वये अंगारधारी शस्त्रे सीमेवर वापरण्यास मनाई आहे. मात्र लढाईतच अधिक प्राणहानी होत आहे.

**१५ जून २०२० चा समरप्रसंग**

हा प्रसंग चीनने पी.पी.-१४ बिंदूपर्यंत येण्यासाठी केलेल्या प्रयासामुळे उद्भवला. १० ते १२ जून २०२० दरम्यान त्यांनी ह्या बिंदूच्या खालीच एक तंबूंचे शिबीर उभारले. हे शिबीर भारताने बळाचा वापर करून १२ व १३ जून २०२० ला हटवले. पिपल्स लिबरेशन आर्मी चीनी सैन्यास, ह्या कारवाईत जीवितहानीही सोसावी लागली. १४ जून २०२० रोजी त्यांनी तंबूंचे नवे शिबीर उभे केले. भारतास १५ जून २०२० रोजी न विन तंबु आणी जास्त चीनी सैंनिकांची उपस्तिथी याचा शोध लागला आणि ह्याचे पर्यवसान लढाईत झाले.

०६ जून २०२० रोजी, वर्तमान स्थितीतून माघार घेण्याबाबत, भारताच्या १४ व्या कॉर्प्सचे लेफ्टनंट जनरल हरिंदरसिंग आणि चीनच्या दक्षिण झिंझिआंग क्षेत्राचे मेजर जनरल लियू लिन ह्यांच्यात एक करार झाला होता. त्यानुसार १५ जून २०२० पर्यंत, भारताने पश्चिमेकडे १.५ किलोमीटरपर्यंत आणि चीनने पूर्वेकडे २.५ किलोमीटरपर्यंत माघार घेणे अपेक्षित होते.

१६-बिहार मधील मेजर हुद्द्याच्या अधिकार्याचे नेतृत्वात १० सैनिकांच्या एका पथकास ह्या वस्तुस्थितीची पडताळणी करण्यास पाठवण्यात आले होते. त्यांना तंबू आढळून आले. त्यांनी ते जाळून टाकले. ते परतत असतांना त्यांना सशस्त्र चीनी सैनिकांनी घेरून ताब्यात घेतले.

१६-बिहारचे अधिकारी कर्नल संतोष बाबू ह्यांना हे समजताच त्यांनी, चीनी हल्ल्यास प्रत्युत्तर देण्यासाठी ३० सैनिकांसह घटनास्थळी धाव घेतली. चीनी सैनिक उंचावर होते. भारतीय सैनिक सावकाश चढत होते. १६,००० फुटांवर चाल अत्यंत मंदपणे व संथच होत असते. कित्येकदा श्वासच कुंठीत होतो. शिवाय रस्ता एवढा अरुंद होता की, एका ओळीतच एकापाठी एक चालावे लागत होते. ह्याकरताच तर पी.पी.-१४ पर्यंत पायवाट बांधण्यात आली होती. कर्नल संतोष बाबू ह्यांचे पथक चीनी तंबूंपासून ६० ते १०० मीटर अंतरावर असतांनाच, चीनी सैनिकांनी त्यांना एकट्यालाच समोर येण्यास सांगितले. कर्नल संतोष दोन सैनिकांसह पुढे सरकले. ध्वजभेटींकरताच्या शिरस्त्यानुरूपच तिघेही निःशस्त्र होते. अचानक कर्नल बाबू आणि इतर सैनिकांवर चिन्यांनी मोठ्या मोठ्या दगडांनी मारा सुरु केला. चीनी सैनिकांनी खिळे लावलेल्या काठ्यांनी त्यांच्यावर हल्ला केला. तिघेही जबर जखमी झाले.

उर्वरित सैनिकांनी ही घटना तळास कळवली आणि चीन्यांवर धावा बोलला. समोरासमोर लढाई सुरू झाली. चीनी खिळ्यांच्या गदांना प्रत्युत्तर देण्याकरता भारतीयांकडे रायफलवर चढवलेली बायोनेटस होती. अशा प्रकारच्या समोरासमोर लढाईसाठी भारतीय सैनिक उत्तमरीत्या प्रशिक्षित आहेत.

दरम्यान चीन्यांना ४०० सैनिकांची कुमक प्राप्त झाली. मल्लयुद्ध आणि काटेरी तारा लावलेल्या रॉड्स नी चिनी सैनिकांनी हल्ला केला होता. आपल्याही सैनिकांना, १६-बिहार व २०० सैनिक येऊन मिळाले. हे सैनिक १६-बिहार, ३-पंजाब, ४-महार आणि १८१-फिल्ड रेजिमेंटचे होते. भारतीय सैनिक संतप्त झालेले होते. १६-बिहारच्या कमांडीग अधिकार्यांच्या मृत्यूचा सूड घेण्यासाठी त्यांनी चीन्यांवर आक्रमण केले. इतर बटालिअन्सचे ’घातक प्लॅटून्स’सही येऊन मिळाले. त्यांच्या किमान १८ सैनिकांना कंठस्नान घातले .

युनिटचा कमांडिंग ऑफिसर हा वडिलांच्या जागी असतो असे लष्करातील सैनिक मानतात. कमांडिंग ऑफिसरला मारहाण करणे किंवा त्याचा अनादर करणे म्हणजे आपल्या पालकांचा अपमान केल्यासारखे आहे. त्यामुळे भारतीय सैनिकांनी ताबडतोब याचे उत्तर म्हणून चिन्यांवर हात उचलला. आणि त्यांच्यात कोणत्याही शस्त्राशिवाय घमासान लढाई सुरु झाली. दोन्ही बाजूनं सैनिक जखमी झाले. पण यात भारतीयांची सरशी झाली.१६-बिहारचे संतप्त सैनिक चिनी सैनिकांचे प्राणच हिरावू लागले. चीनी सैनिकांच्या बुलडोझरमुळे ह्या भागदौडीतच एक भूस्खलन घडून आले. अनेक चीनी सैनिक शेकडो फूट खोल, बर्फासारख्या थंडगार गलवान नदीच्या खाईत पडले आणि बहुधा प्राणास मुकले.

१६-बिहारचे लेफ्टनंट कर्नल ,कॅप्टन (३ वर्षे सेवा), कॅप्टन (२ वर्षे सेवा) सर्वात धाडसी होते. त्यांनी सैनिकांना कमांडीग अधिकार्यांच्या मृत्यूचा सूड घेण्याकरता भयंकर आवेशाने पुढे नेले. आर्टी. रेजिमेंटच्या एका शिपायाने १० चीनी सैनिकांना आपल्या तलवारीने यमसदनास पाठवले.

चीनी सैनिकांकडूनच हिसकावून घेतलेल्या तलवारींनीच त्यांनी त्यांची कत्तल केली.

भारताने कर्नल संतोष बाबू ह्यांचेसहित २० सैनिक गमावल्याचे घोषित केले. चीननेही जबर प्राणहानी सोसली. भारतीय अनुमानांनुसार ही संख्या ४३ होती. हे अनुमान पार्थिवे गोळा करण्यासाठी आलेल्या हेलिकॉप्टरांच्या खेपांवरून काढण्यात आलेले आहे. अमेरिकन अहवालांनुसार ३५ चीनी मृत झाले असावेत असे दिसते. त्यात कर्नल्स आणि मेजर्स ह्यांचाही समावेश आहे. ह्यांत भूस्खलनात दरीत पडून दगावलेल्या सैनिकांचा समावेश नाही. काही अनुमाने चीनी प्राणहानी १२८ ते १५० आहे.

अंधारामुळे दोन्ही बाजूकडील काही सैनिक एकमेकांच्या बाजूलाच राहिले . १६ जून उजाडल्यानंतर अनेक सैनिक बेपत्ता असल्याचे निदर्शनास आले. दिवस सुरु झाल्यानंतर ही परिस्थिती दोन्ही बाजूंच्या मेजर जनरल यांच्याकडे सोपविली गेली आणि सैनिकांच्या देवाणघेवाणीसंबंधी चर्चा झाली.

३-मेडियम रेजिमेंट,शिखांनी सहा सैनिकांच्या संरक्षणात असलेल्या ’वरिष्ठ दिसणार्या एका अधिकार्या’ वर हल्ला चढवला. त्यांनी सहाही सैनिकांना ठार केले आणि वरिष्ठ अधिकार्यास पकडले .त्यामुळे आपल्या पकडलेल्या सैनिकांना परत आणण्यास मदत मिळाली. भारतीय गस्ती पथकातील दहा सैनिकांची मुक्तता आणि चीनी कर्नल व त्याच्या सैनिकांची मुक्तता देवाण घेवाणीचा भाग आहेत

. चीन्यांनी ह्यातून भारतीय सैनिकांसोबत छेड काढू नये, हा एक धडा शिकला आहे.